**2. søndag i åpenbaringstiden, 15.01.17.**

**Prekentekst: Matt 3,13–17**

**Lesetekster: Jes 42,1–6 / Apg 18,24–19,7**

**Liturgisk farge: Grønn**

TIL DAGEN

I Åpenbaringstiden i vår kirke står misjonen i fokus. Denne søndagens evangelietekst handler om solidaritet. Når Jesus, den syndfrie, går inn under johannesdåpen, solidariserer han seg med mennesket for å gjenopprette bruddet med Gud. Han går inn i menneskets sted. I handling, sterkere enn ord, vil Jesus vise at hans plass er hos det menneske som alt har gått i stykker for. Med en handling som alle kan se, vil han erklære at hans plass er der for menneskets skyld. Den eneste blant mennesker, som ikke trengte til omvendelse, bøyer seg ned i omvendelsens dåp. Også kirken har fra sin Herre fått ordre om å synliggjøre Guds kjærlighet i handling. Det handler om solidaritet og nestekjærlighet. Det taler ofte sterkere enn ord. Vi skal i handling vise mennesker at Gud er glad i dem og forkynne for dem ved ord om det uforskyldte evangelium. Ord og handling hører sammen. Vi skal ta omsorg for det hele mennesket, slik vi alle er kalt til å være medmennesker for hverandre. I sin dåp viser Jesus nettopp i handling Guds kjærlighet og nåde.

Generalsekretær i Kirkenes Verdensråd, Olav Fyks Tveit har en gang skrevet at ”kristendommen er ein religion med krossen som teikn. Det er ikkje eit maktteikn, men eit teikn på Guds son, tenaren som gav opp all maktposisjon for å verte oss lik, ja, endå til for å gje alt for oss i ein nedverdigande død. Det å bere krossens teikn er, som ein malaysisk biskop sa det, eit teikn på at du tek andre sitt menneskeverd på alvor og er eit religiøst menneske som vil vise andre den respekt dei har rett på. Krossen er eit vitnemål om at spørsmålet om Gud ikkje skal avgjerast med maktovergrep, og at bodskapen eigenleg handlar om vilje til å ikkje bruke makt.” Hans Nielsen Hauge brukte ofte uttrykket: ”Å tre den enkelte nær”. Jeg tror det er akkurat det som skjer ved Jesu dåp. Jesus solidariserer seg med mennesket ved å gå inn under johannesdåpen og trer oss nær med Guds kjærlighet i handling.

*Vår Mester kaller fortsatt inn til samfunnet med seg.*

*I åpenhet og ydmykhet går Jesu venners vei.*

*Han lærer oss å elske, så verden kan få tro*

*det gamle kristne vitnesbyrd om kjærlighetens bro.* (Liv Nordhaug)

TIL TEKSTEN:

Situasjonen er den at Johannes døperen står i ørkenen nordvest for Dødehavet og forkynner omvendelsens dåp til syndenes forlatelse, omvendelse i betydningen av en helt ny innstilling overfor Gud til et nytt liv i bot og tro. Et nytt kapittel har begynt for jødene og for hele menneskeslekten. La dere døpe, og la det være en bekjennelse av at dere fra nå av vil tro på Messias. Dette var Johannes hovedtema der ute i ørkenen. Og midt i dette kommer Messias, Jesus fra Nasaret, til Johannes for å bli døpt. Han, den rene, vil renses. Den uskyldige vil bekjenne skyld. ”Den plettfrie vil bli kvitt sine flekker. Hva er da dette for noe? Det er ikke underlig at døperen stritter imot. Det er til og med som om vi bak samtlige fire evangelisters beretninger om begivenheten aner en undring og en fornemmelse av noe som er så helt annerledes at det sprenger alle våre forestillinger. ” (Georg Geil)

TIL PREKENEN:

Jo mer jeg leser og grunner på dagens evangelietekst, desto mer grepet blir jeg. Alle evangelistene forteller om Jesu dåp. Så viktig er den. Ja, den er sannelig Jesu ordinasjonsdag hvor han innsettes av sin himmelske Far til sin store gjerning. Det er Jesu innvielsesdag. Det har vært stille om Jesus i nesten 18 år. Siste gang vi hørte om ham, var som 12 år gammel gutt i templet. I disse 18 årene som nå er gått, har Jesus høstet den menneskelige erfaringen som han måtte ha for å kunne bli menneskets Frelser. Bibelen sier det slik: ”Han måtte i alle ting bli oss lik, for at han kunne bli en miskunnelig og trofast yppersteprest for Gud til å gjøre soning for folkets synder ...”, og så føyer hebreerbrevets forfatter til: ”For ved at han selv har lidt og har vært fristet, kan han komme dem til hjelp som blir fristet ...” I disse ordene finner vi mye av det som Jesus har vært gjennom disse 18 ukjente årene. Fra nå av begynner en ny epoke. Jesu dåp er på en måte en innvielse til Jesu frelsesgjerning. Ut fra et av versene i teksten får vi et inntrykk av at Jesus har forståelsen av at dette er den veien han må gå, og han er villig til å gå den. Johannes ville ikke døpe Jesus, men Jesus sa: ”La det nå skje! Dette må vi gjøre for å oppfylle all rettferdighet. Da lot Johannes det skje ...”

Hvorfor ville Jesus det slik? Kanskje fordi han ville si jødene og oss noe viktig på en mer synlig måte enn med ord. Med en handling som alle kan se, vil han erklære sin plass som frelser. Han den rene og syndfrie går inn i syndsforlatelsens dåp. Den eneste blant mennesker som ikke trengte til omvendelse, bøyer seg ned i omvendelsens dåp. Han vil det slik. ”Dette må vi gjøre for å fylle all rettferdighet,” sier han i teksten vår. Jesus selv går inn i synderens plass. Han tok vår skyld og straff på seg for at vi skulle få hans rettferdighet. Denne gjerning er det han nå går inn i. Da Jesus steg opp av elven igjen etter at Johannes hadde døpt ham, åpner himmelen seg over ham, og Guds Ånd falt over ham som en due. Det lød en røst som sa: ”Dette er min Sønn, den elskede, som jeg har behag i ...” Gud bekrefter at Jesus er Frelseren, Messias. Her er alle personene i Treenigheten i aksjon.

Det er en viktig dag i frelseshistorien vi markerer denne søndagen. Kanskje skulle det vært en av kirkens store festdager!

I Apostelgjerningene leser vi om at Paulus en gang kom til Efesos og fant der blant de kristne noen som aldri hadde hørt tale om Den hellige ånd. Paulus spurte dem hvilken dåp de var døpt med og fikk til svar: Johannesdåpen. Da forklarte Paulus dem at denne dåpen bare var en forberedende dåp. Så ba de om å bli døpt til Den Herre Jesu navn, og de fikk Den hellige ånd, står det skrevet.

Så er det ikke noen johannesdåp vi døper med, men en fullkommen dåp, en dåp som har sin rot i Ham som gikk inn i syndernes sted. I sin dåp tok Jesus på seg vår urenhet for at Han i vår dåp kunne gi oss sin renhet. Det er jo dagens vidunderlige evangelium.

Derfor bærer vi med takk og tro våre barn til Herren i Den hellige dåp, for at de skal få del i hans velsignelse, og syndige menneskebarn som de er, under syndens og dødens lov, bli Guds barn av nåde ved badet til gjenfødelse og fornyelse ved Den hellige ånd. Det er seierstonen som lyder verden over når mennesker gjennom dåpen blir innlemmet i den kristne kirke.

Vi kjenner alle til hva som skjedde da misjonæren Hans Palludan Smith Schreuder i 1858 kunne skrive hjem fra Zululand at etter 14 års misjonsarbeid var den første zulu blitt døpt og innlemmet i Kristi kirke. Den første døpte var en fattig tjenestejente. Da gikk det et lovsangsbrus blant de kristne i Norge, og presten og salmedikteren Landstad tok til pennen og skrev i glede:

*Oppløft ditt syn, o kristen sjel.*

*Det dugger over dal og fjell,*

*det våres alle vegne.*

*Gud har sin milde hånd opplukt*

*den gode sæd har båret frukt*

*i fjerne verdens egne.*

Siden den gang er det døpt millioner av barn og voksne gjennom kristen misjon. Gjennom dåpen lukkes mennesker inn i et rike hvor det gjelder andre lover enn i kuldens og skrytets og ubarmhjertighetens verden. I misjonsbefalingen er det benyttet et uttrykk fra datidens rettsspråk når det står: ”idet dere døper dem til Faderens og Sønnens og Den hellige ånds navn ...” Egentlig står det ”på ens konto”. Å døpe et menneske eller et folk i Jesu navn vil si å sette det mennesket inn på Jesu konto. Vi vet litt i dag om aksjekurser og kronekurser som svinger, men når disse og alle andre kurser svinger og mange verdier blir usikre, da står jesuskontoen hos Gud urørt og urørlig. Og du står dekket av Guds omsorg. Jesu frelsesgjerning gjelder for deg, og det er nok! For et budskap å formidle på 2.søndag i Åpenbaringstiden!

TIL GUDSTJENESTEN:

Det er viktig at det legges opp til at misjon får sin sterke plass i gudstjenestene gjennom salmer og betraktninger i denne Åpenbaringstiden. Ikke alle prekentekstene passer like godt til å løfte frem misjonsperspektivet, men det er mulig å legge vekt på dette ved valg av salmer. Kirkerådet har bestemt at det skal fokuseres på misjon i denne perioden av kirkeåret, og det er å håpe at flest mulig menigheter slutter opp om denne visjonen.

**Nils-Tore Andersen**

**Tidl. generalsekretær, Misjonsalliansen**

**nilstore@online.no**